Komission kertomus Euroopan parlamentille ja neuvostolle - Hongkongin erityishallintoalue: vuosikertomus 2006 /* KOM/2007/0341 lopull. */





[pic] | EUROOPAN YHTEISÖJEN KOMISSIO | Bryssel 20.6.2007 KOM(2007) 341 lopullinen KOMISSION KERTOMUS EUROOPAN PARLAMENTILLE JA NEUVOSTOLLE Hongkongin erityishallintoalue: vuosikertomus 2006 KOMISSION KERTOMUS EUROOPAN PARLAMENTILLE JA NEUVOSTOLLE Hongkongin erityishallintoalue: vuosikertomus 2006 Välittömästi sen jälkeen, kun Hongkong siirtyi Kiinalle vuonna 1997, komissio sitoutui tiedonannossaan KOM(1997) 171 antamaan vuosittain kertomuksen Hongkongin erityishallintoalueella tapahtuneesta kehityksestä. Nyt on kyseessä yhdeksäs kertomus. Hongkong on EU:lle tärkeä kumppani, ja sillä on EU:n kanssa yhteisiä arvoja ja etuja talous-, sääntely-, koulutus-, sosiaali- ja kulttuurialoilla. EU ja Hongkong ovat kehittäneet suhteitaan kyseisillä aloilla myös vuoden 1997 jälkeen, ja niitä on pidetty yllä käytännön tasolla molempien osapuolten etua edistäen. Poliittinen ja perustuslaillinen kehitys Hallituksen päämiehen tehtävän vuonna 2005 vastaanottanut Donald Tsang muutti hallituksen kokoonpanoa merkittävästi tammikuun alussa 2006. Kauppa-, teollisuus- ja teknologiaministeriksi nimitettiin Joseph Wong, hallituksen päämiehen kanslian päälliköksi John Tsang ja virkamieskunnan päälliköksi Denise Yue. Heinäkuussa erityishallintoalueen hallitus julkisti julkishallinnon poliittisen työn kehittämistä koskevan kuulemisasiakirjan. Siinä ehdotetaan perustettavaksi kaksi uutta poliittista virkaa, joiden haltijat avustaisivat ministereitä poliittisessa työssä. Kyseessä ovat virastojen varajohtajien sekä viraston johtajien avustajien virat. Kuuleminen päättyi marraskuussa 2006, ja hallituksen odotetaan ilmoittavan päätöksestään vuoden 2007 alkupuolella. Hallituksen suhteet demokratiaa ajaviin lainsäädäntöneuvoksiin ja poliittisiin puolueisiin pysyivät jännittyneinä vuoden 2006 alussa, sillä lainsäädäntöneuvosto oli torjunut hallituksen perustuslakiuudistusta koskevat ehdotukset joulukuussa 2005. Maaliskuussa eturyhmä Article 45 perusti kansalaispuolueen ( Civic Party ), johon kuuluu lähinnä lakimiehiä ja akateemisten alojen edustajia, muun muassa kuusi lainsäädäntöneuvoston jäsentä. Puoluetta johtaa Audrey Eu. Uusi puolue ajaa nopeaa siirtymistä yleisiin vaaleihin, sosiaalista oikeudenmukaisuutta sekä vähimmäispalkan ja normaalityöajan käyttöönottoa. Demokraattista puoluetta (suurin demokratiaa ajava puolue) vaivasivat koko vuoden 2006 ajan huhut sisäisestä valtataistelusta. Puolueen johtaja Lee Wing Tat vetäytyi tehtävästä joulukuussa 2006 toisen lainsäädäntöneuvoston jäsenen, Albert Hon, hyväksi. Lokakuussa 2006 Donald Tsang piti lainsäädäntöneuvostolle toisen poliittisen linjapuheensa, joka kattoi jäljellä olevan osan hänen toimikaudestaan hallituksen päämiehenä (30. kesäkuuta 2007 asti). Siinä hän ilmoitti muun muassa toimenpiteistä, joilla on tarkoitus vastata yleisön kasvavaan huoleen ympäristöstä. Tsang ei käsitellyt puheessaan ehdotuksia tavara- ja palveluverosta. Hän sulki pois mahdollisuuden vähimmäispalkkaa koskevan lain säätämisestä välittömässä tulevaisuudessa, minkä vuoksi häntä arvosteltiin pyrkimyksestä välttää kiistanalaisia kysymyksiä toimikautensa loppuaikana. Kommentaattorit ovat olleet yksimielisiä siitä, että Donald Tsang valitaan uudelleen hallituksen päämieheksi maaliskuun 2007 vaaleissa, vaikka hän ei ollutkaan ilmoittanut ehdokkuudestaan vielä joulukuussa 2006. Anson Chan ilmoitti syyskuussa kuukausia kestäneen spekuloinnin jälkeen, ettei hän asetu ehdolle hallituksen päämiehen vaalissa. Demokratiapuolueet sopivat lopulta yhdestä yhteisestä ehdokkaasta, joka on Alan Leong, asianajaja ja kansalaispuolueeseen kuuluva lainsäädäntöneuvoston jäsen. Joulukuun 10. päivä 2006 pidetyssä 800-jäsenisen hallituksen päämiehen nimityskomitean vaalissa tuli valituksi 134 demokratiaa ajavaa ehdokasta eli enemmän kuin 100 valitun vähimmäismäärä, jota henkilön nimeäminen ehdokkaaksi hallituksen päämiehen vaalissa edellyttää. Näin ollen on todennäköistä, että Leong nimetään ehdokkaaksi. Vuoden 2006 aikana ei edistytty merkittävästi yleisen vaalioikeuden vahvistamisen suhteen, vaikka asiasta on keskusteltu pitkään ja vilkkaasti, mikä on näkynyt myös mediassa. Erityishallintoalueen hallituksen vuoden 2005 lopussa tekemät ehdotukset eivät saanet lainsäädäntöneuvostossa kylliksi kannatusta, jotta ne olisi hyväksytty. Ehdotukset koskivat lainsäädäntöneuvoston sekä hallituksen päämiehen valinnan suorittavan valintakomitean rajoitettua laajentamista. Tämän vastoinkäymisen seurauksena Donald Tsang teki selväksi, ettei hallitus tekisi enempää ehdotuksia perustuslakiuudistusta varten ennen vuoden 2008 lainsäädäntöneuvoston vaaleja. Tämän vuoksi kysymyksiä ei enää käsitelty virallisesti vuoden 2006 aikana. Strategisen kehittämisen komitean odotetaan antavan vuoden 2007 alussa uuden kertomuksen, jossa kartoitetaan vaihtoehtoja ja työskentelytapoja vaalioikeuden laajentamiseksi. Julkinen keskustelu on kuitenkin jatkunut. Poliittisesta kehityksestä käytävään julkiseen keskusteluun on tullut mukaan poliitikkoja, esimerkiksi entinen pääsihteeri Anson Chan, entinen turvallisuusministeri Regina Ip sekä Hongkongin katolisen kirkon kardinaali Joseph Zen, jotka ovat vaatineet yleistä äänioikeutta – monet mainiten takarajaksi vuonna 2012 järjestettävän hallituksen päämiehen vaalin. Demokratiaa ajavat poliittiset puolueet, lainsäädäntöneuvoston demokratiaa ajava ryhmittymä mukaan luettuna, vaativat nyt täyttä yleistä äänioikeutta hallituksen päämiehen valitsemiseksi suoralla vaalilla vuonna 2012. Vuoden 2006 aikana tehdyt riippumattomat mielipidemittaukset osoittivat, että noin 60 prosenttia hongkongilaisista kannattaa demokratiaa ja yleistä äänioikeutta ja haluaa kehityksen kulkevan niitä kohti. Yhdistyneiden Kansakuntien ihmisoikeuskomitea antoi 31. maaliskuuta 2006 päätelmänsä Hongkongin erityishallintoaluetta koskevasta toisesta kertomuksesta kansalaisoikeuksia ja poliittisia oikeuksia koskevan kansainvälisen yleissopimuksen näkökulmasta. Se totesi, että olisi toteutettava kaikki tarvittavat toimenpiteet lainsäädäntöneuvoston valitsemiseksi yleisillä ja yhtäläisillä vaaleilla, ja pyysi Hongkongin erityishallintoaluetta toimittamaan vuoden sisällä tiedot komitean suositusten perusteella toteutetuista toimista. Euroopan unioni tukee demokratiaa kaikkialla maailmassa, sillä lainvoimaisen, vakaan, vastuuvelvollisen ja läpinäkyvän hallinnon muodostaminen, oikeuksien ja vapauksien suojaaminen ja oikeusvaltion säilyttäminen on mahdollista vain demokratian avulla. EU tukee pikaista ja huomattavaa kehitystä kohti lopullista tavoitetta, Hongkongin yleisiä vaaleja, joista säädetään peruslaissa kansalaisten toiveiden mukaisesti. Komissio on kommentoinut laajalti Hongkongin perustuslaillista kehitystä ja Kiinan kansankongressin tulkintoja erityishallintoalueen peruslaista aiemmissa vuosikertomuksissaan (ks. erityisesti vuosikertomukset 2004 ja 2005). Merkkejä Manner-Kiinan hallituksen kiinnostuksesta tätä keskustelua kohtaan on ollut nähtävissä, ja tämä on aiheuttanut paineita erityishallintoalueen hallitukselle. Kiinan johto on vaatinut rakentavaa keskustelua, jotta erityishallintoalueen demokratiakehityksestä päästäisiin yksimielisyyteen peruslain mukaisesti. Komissio tunnustaa kuitenkin, että yleisesti ottaen Hongkongin suhteen on noudatettu ”yksi maa, kaksi järjestelmää” -periaatetta ja että se toimii Hongkongin väestöä tyydyttävällä tavalla. EU kannatta tätä periaatetta ja erityisesti peruslaissa vahvistettujen ihmisoikeuksien ja yksilön vapauksien kunnioittamista. Näitä oikeuksia ja vapauksia tulisi Hongkongin erityishallintoalueen väestön voida nauttia. On tärkeää, että erityishallintoalueen hallituksella on jatkossakin laaja itsemääräämisoikeus talous-, kauppa-, vero-, finanssi- ja sääntelyasioissa ja että Hongkongin asukkaat saavat nauttia oman oikeusjärjestyksen, riippumattoman oikeuslaitoksen, henkilökohtaisen omistusoikeuden, sananvapauden ja markkinatalousjärjestelmän eduista. Talouskehitys, kauppa ja eri aloihin liittyvät kysymykset Hongkongin talouskasvu oli vuoden 2006 kolmen ensimmäisen neljänneksen aikana edelleen ripeää. Manner-Kiinan talous on tukenut tavara- ja palvelualojen nopeaa kasvua, investointimenojen kokonaismäärä on ollut jatkuvasti korkealla tasolla, kiinteistömarkkinat ovat pysyneet vakaina ja tilanne työmarkkinoilla on parantunut, kun työttömyys laski alimmilleen viiteen vuoteen. Voimakkaan kotimarkkinakysynnän seurauksena oli nähtävissä merkkejä kuluttajahintojen noususta. Hongkongin talouden tunnusluvut: BKT:n kasvu | Inflaatioaste | Työttömyysaste | Palvelujen osuus prosentteina BKT:stä | 2005 | 7,3 % | 1 % | 5,6 % | 90,6 % | 2006 (Q1-Q3) | 6,8 % | 2,3 % | 4,7 % | N/A | Talouden dynaamisimpia osa-alueita olivat vuonna 2006 rahoituspalvelut, tuonti ja vienti sekä kuljetuspalvelut. Hongkong säilytti asemansa rahoitus-, kaupankäynti-, logistiikka- ja kuljetuspalvelujen alueellisena keskuksena. Maailman eri luottoluokituslaitosten suorittamissa kansainvälisissä arvioinneissa Hongkong on myös pisteytetty korkealle suotuisan liiketoimintaympäristönsä vuoksi. Rahoitusalan, erityisesti arvopaperimarkkinoiden, hyvän tuloksen selittää käteisvarojen valtava määrä alueella. Manner-Kiinan yrityksiin liittyvät pääomamarkkinatoiminnot kukoistivat. Vuonna 2006 Hongkong listasi menestyksekkäästi pörssiin joukon suuria kiinalaisia yrityksiä, mukaan luettuna koko maailmassa tähän mennessä suurin Industrial and Commercial Bank of China -pankin osakkeiden listautumisanti. Vuoden aikana hankittujen varojen kokonaismäärä oli ennätyksellisen suuri ja nosti Hongkongin samalle tasolle Lontoon ja New Yorkin kanssa. Hyvien markkinanäkymien mukaisesti Hang Seng -indeksi ja Hongkongin arvopaperimarkkinoiden kaupankäyntivolyymi kohosivat vuonna 2006 ennen näkemättömän korkeiksi. Hongkongin pääomamarkkinoilla on edelleen keskeinen merkitys Kiinan valtionyritysten uudistamisen, yksityisyritysten laajentamisen ja maassa toteutettavan infrastruktuurin mittavan kehittämisohjelman rahoituksessa. Hongkongin ja Manner-Kiinan tiiviimpää taloudellista kumppanuutta koskevan järjestelyn (CEPA) suotuisat määräykset ovat helpottaneet hongkongilaisten pankki- ja rahoituspalvelujen tarjoajien pääsyä Manner-Kiinan markkinoille. Vuoden 2006 lopussa näytti Manner-Kiinan viranomaisten ensimmäisten poliittisten julistusten perusteella siltä, että Kiina on valmis vahvistamaan Hongkongin johtoasemaa Kiinan kansainvälisenä rahoituskeskuksena entisestään, esimerkiksi sisällyttämällä Hongkongin mahdollisiin toimenpiteisiin, joilla laajennettaisiin ja vapautettaisiin juan renminbi -valuutassa olevien rahoitusvälineiden markkinoita. Hongkongin ja Kiinan kauppaintressit ovat edelleen yhtenevät, erityisesti Helmijoen suistolla. Yhteistyön, tavara- ja palvelukaupan sekä kahden oikeudenkäyttöalueen välisen henkilövaihdon helpottamiseksi on perustettu virallisia instituutioita, joihin kuuluvat myös peräkkäin tehdyt tiiviimpää taloudellista kumppanuutta koskeva sopimus (CEPA-sopimus), Helmijoen suistoalueen alueellisen yhteistyön puitesopimus sekä maahanmuuttajien hyväksymistä koskeva ohjelma. Samalla kun Hongkong tarvitsee takamaata jatkuvan kasvun ja talouskehityksen varmistamiseksi, sillä on haastava tehtävä pystyä säilyttämään vapaamielinen ja kosmopoliittinen luonteensa ja markkinatalouden toimintatavat, kun kaksi talousjärjestelmää jatkavat integroitumista. Verotuksen alalla Hongkongin hallitus käynnisti heinäkuussa 2006 laajapohjaista tavara- ja palveluveroa koskevan kuulemismenettelyn tavoitteenaan laajentaa kapeaa veropohjaa julkisten tulojen lisäämiseksi. Nopeasti ikääntyvästä väestöstä pitkällä aikavälillä aiheutuvat taloudelliset rasitteet sekä nykyisten tärkeimpien tulolähteidensä epävakaisuuden huomioon ottaen Hongkongin hallitus on nähnyt verouudistukset tarpeellisiksi saadakseen rahoituspohjan nykyistä kestävämmäksi. Poliittiset puolueet, liike-elämä ja suuri yleisö eivät kuitenkaan ottaneet tavara- ja palveluveroa koskevaa ehdotusta suopeasti vastaan, ja laaja ja äänekäs vastustus sai hallituksen vetämään ehdotuksensa pois joulukuussa 2006. Hongkong on yksi harvoista korkean tulotason kehittyneistä talouksista, joilla ei vielä ole laajapohjaista arvonlisäveroa. EU:n ja Hongkongin kahdenväliset kauppa- ja taloussuhteet ovat pitkälle kehittyneet ja niissä ilmenee vain harvoin kauppaa häiritseviä tekijöitä. Hongkongin viranomaiset ovat usein ja säännöllisesti yhteydessä ulkomaisiin ja kotimaisiin liikealan yhteisöihin ja ottavat näiden huolenaiheet huomioon. Genevessä 15. joulukuuta 2006 tehdyn kauppapoliittisen maatutkinnan yhteydessä WTO:n jäsenet antoivat Hongkongin kauppapoliittiselle järjestelmälle yleisesti hyvän arvion korostaen erityisesti mikrotason ongelmien lähes täydellistä puuttumista. EU:n ja Hongkongin kahdenvälinen kauppa kasvoi vuonna 2006 voimakkaasti. EU:sta tuli vuonna 2006 Hongkongin toiseksi suurin kauppakumppani Manner-Kiinan jälkeen. Keskeisiä tuotteita kaupan kasvun kannalta olivat toimistokoneet ja tekstiilit. EU:n kauppa Hongkongin kanssa | Vuosi | EU:n tuonti Hongkongista (miljardia euroa) | Muutos edellisestä vuodesta prosentteina | EU:n vienti Hongkongiin (miljardia euroa) | Muutos edellisestä vuodesta prosentteina | EU:n kaupan ylijäämä (miljardia euroa) | Kauppa yhteensä (miljardia euroa) | 2006 | 14,2 | 33,9 | 21,5 | 5,3 | 7,2 | 35,8 | Lähde: Eurostat | Teollis- ja tekijänoikeudet. Euroopan komissio antaa arvoa Hongkongin jatkuville ponnisteluille teollis- ja tekijänoikeuksien suojan edistämiseksi. Hongkongin hallituksen toimet – teollisuuden kanssa solmitun kumppanuuden lujittaminen, suuren yleisön tietoisuuden lisääminen teollis- ja tekijänoikeuksien tärkeydestä, uuden lainsäädännön antaminen ja täytäntöönpanotoimien lisääminen – ovat parantaneet teollis- ja tekijänoikeuksien suojaa merkittävästi. Komissio kuitenkin katsoo, että eräillä aloilla teollis- ja tekijänoikeuksiin liittyviä ongelmia ei ole vielä täysin ratkaistu. Komissiota huolestuttaa yhä se, että Hongkong sallii edelleen yritysten rekisteröityä nimillä, jotka muistuttavat tunnettuja eurooppalaisia tuotenimiä, mikä loukkaa eurooppalaisten yritysten oikeuksia niiden toimiessa Manner-Kiinassa. Komissio katsoo myös, ettei nykyinen rekisteröintijärjestelmä tarjoa lääkkeiden patenttioikeuksien omistajille riittävää suojaa. Kilpailuoikeus. Euroopan komissio pitää erityishallintoalueen hallituksen kaavailuja uudesta kattavasta kilpailulainsäädännöstä tervetulleina. Kilpailupolitiikan arviointikomitea katsoi kesäkuussa antamassaan kertomuksessa, että Hongkong tarvitsee eri toimialat kattavaa ja tiettyihin kilpailunvastaisen toiminnan muotoihin kohdistettua kilpailulakia, jonka soveltamista valvoo riippumaton kilpailuviranomainen. Hongkongin hallitus on käynnistänyt asiasta julkisen kuulemismenettelyn, joka päättyy helmikuussa 2007. Komissio seuraa edelleen alan kehitystä suurella mielenkiinnolla. Siviili-ilmailu. Komissio on ehdottanut erityishallintoalueen hallitukselle vuoropuhelua, jossa tarkasteltaisiin tarvetta parantaa nykyisiä Hongkongin ja EU:n jäsenvaltioiden välisiä kahdenvälisiä lentoliikennesopimuksia niiden saattamiseksi yhteisön lainsäädännön mukaisiksi. Komissio on kehottanut erityishallintoalueen hallitusta palauttamaan kyseisten sopimusten takaaman oikeusvarmuuden mahdollisimman pian yhteisen edun mukaisesti. Tätä varten komissio on ehdottanut osapuolten välistä horisontaalista sopimusta, joka muodostaisi vakaan oikeusperustan kaikille nykyisille sopimuksille. Komissio on pannut merkille erityishallintoalueen hallituksen ilmaisemat huolenaiheet ja on tyytyväinen sen myöntyväisyyteen aloittaa vuoropuhelu komission kanssa. Viinivero. Euroopan komissio oli pettynyt siihen, ettei Hongkongin hallitus alentanut verovuonna 2006–2007 viinin valmisteveroa, vaan säilytti sen edelleen 80 prosentissa. Säästötulojen verotusta koskeva EU:n direktiivi. Komissio ilmaisi vuonna 2006 olevansa kiinnostunut aloittamaan erityishallintoalueen hallituksen kanssa tunnustelevat keskustelut toimenpiteistä, jotka vastaisivat säästötulojen verotuksesta annettua EU:n direktiiviä. Komissio, joka pyrkii verotuksen alalla edistämään kansainvälisesti hyväksyttyjen hyvän hallintotavan periaatteiden soveltamista mahdollisimman laajalti, ehdottaa Hongkongille yhteistyötä, jonka tavoitteina olisi parantaa avoimuutta ja tietojenvaihtoa, tehostaa täytäntöönpanotoimenpiteitä verojen välttämisen tai kiertämisen estämiseksi ja erityisesti edistää toimenpiteitä, jotka vastaavat EU:ssa säästötulojen verotukseen sovellettavia toimenpiteitä. Komissio on tyytyväinen siihen, että erityishallintoalueen hallitus on valmis aloittamaan tunnustelevan vuoropuhelun asiasta virkamiestasolla. Tiiviimpää taloudellista kumppanuutta koskeva järjestely (CEPA). Vuonna 2003 allekirjoitetun ensimmäisen Hongkongin ja Manner-Kiinan välisen vapaakauppasopimuksen osalta siirryttiin neljänteen vaiheeseen. Täydennysosa III (CEPA IV) allekirjoitettiin 27. kesäkuuta 2006. Manner-Kiina ja Hongkong jatkoivat yhteistyötään markkinoillepääsyn helpottamiseksi molemmin puolin ja sopivat uusista sekä tavaroita että palveluja koskevista vapauttamistoimenpiteistä ja teollis- ja tekijänoikeuksien suojaan sovellettavia menettelyjä yksinkertaistavista toimenpiteistä. Kaikkiin Hongkongista peräisin oleviin tuotteisiin (joitakin kiellettyjä tuotteita lukuun ottamatta) sovelletaan Manner-Kiinaan tuotaessa 1. tammikuuta 2006 alkaen tullittomuutta, jos ne ovat CEPA-alkuperäsääntöjen mukaisia. CEPA-järjestelyssä on vapautettu yhteensä 27 palvelualaa sen jälkeen, kun sitä alettiin soveltaa kokonaisuudessaan vuonna 2004. Vapaakauppajärjestely takaa hongkongilaisille palveluntarjoajille aikaisemman ja laajemman markkinoillepääsyn, minkä lisäksi joihinkin aloihin, kuten matkailualaan sekä oikeus-, audiovisuaali-, liikenne- ja jakelupalvelujen tarjontaan, sovelletaan jopa WTO plus-kohtelua. Palvelualoihin sovellettavat etuuskohtelumääräykset ovat vahvistaneet entisestään Hongkongin asemaa palvelukeskuksena. Ympäristö. EU pitää tunnetusti ilmastonmuutosta sekä ilman, veden ja muun ympäristön pilaantumista ensisijaisen tärkeinä kysymyksinä. Komissio uskoo, että kansainvälinen rajat ylittävä yhteistyö on tässä suhteessa olennaisen tärkeää ja hyödyllistä koko maailmalle. Komissio ottaa tyydytyksellä vastaan uusia ympäristötoimenpiteitä koskevat Hongkongin hallituksen ehdotukset, jotka hallituksen päämies esitti lokakuussa 2006 pitämässään linjapuheessa. Erityisen tärkeinä se pitää viittausta Euro-normeihin ja -suuntaviivoihin ja ehdotusta niiden soveltamisesta. Komissio on valmis yhteistyöhön Hongkongin kanssa auttaakseen ja kannustaakseen tätä kyseisten toimenpiteiden toteuttamisessa ja selvittääkseen mahdollisuudet tehdä tarvittaessa kolmen osapuolen yhteistyötä, jossa olisi mukana myös Manner-Kiina. EU:n ja Hongkongin suhteet Komissio antoi 26. lokakuuta 2006 tiedonannon Euroopan unioni, Hongkong ja Macao: yhteistyömahdollisuudet 2007–2013[1] , jonka neuvosto hyväksyi 12. joulukuuta 2006 antamissaan päätelmissä. Tiedonannossa määritellään seitsemän keskeistä alaa, joilla yhteistyötä olisi tehostettava: kauppa ja tulli, rahoitus, ihmisten (myös tutkijoiden) väliset yhteydet, liikenne, ympäristö, terveys ja elintarviketurvallisuus. Lisäksi siinä ehdotetaan, että komissio kävisi toimivaltaansa kuuluvista asioista säännöllistä jäsenneltyä vuoropuhelua Hongkongin erityishallintoalueen kanssa. Neuvosto hyväksyi 21. joulukuuta 2006 rahoitusvälineen teollisuusmaiden ja muiden korkean tulotason maiden, mm. Hongkongin, kanssa tehtävää yhteistyötä varten. Komission on tarkoitus keskustella ja sopia Hongkongin kanssa vuoden 2007 lopulla käynnistettävän yhteistyöohjelman eri osista. Puheenjohtaja Barroso otti Hongkongin hallituksen päämiehen Donald Tsangin vastaan Brysselissä 7. marraskuuta 2006. Johtajat sopivat siitä, että Hongkongin ja Euroopan unionin olisi kehitettävä, laajennettava ja syvennettävä yhteistyötä osapuolten kannalta merkittävillä osa-alueilla. He sopivat käynnistävänsä jäsennellyn vuoropuhelun pitääkseen yllä tiiviitä yhteyksiä kaikilla tasoilla ja varmistaakseen suhteiden kehittymisen myönteisesti siten, että kaikki haasteet ja mahdollisuudet tunnistetaan ja niihin vastataan nopeasti ja tuloksellisesti. Vuonna 2006 Euroopan komission ja Hongkongin välillä järjestettiin useita korkean tason tapaamisia ja vierailuja, jotka lujittivat suhteita. - Tammikuussa EY:n ja Hongkongin takaisinottokomitea kokoontui Hongkongissa ja tarkasteli EY:n ja Hongkongin välisen takaisinottosopimuksen täytäntöönpanoa. - Laaja valtuuskunta matkusti terveys- ja kuluttaja-asioista vastaavan komissaarin Markos Kyprianoun johdolla Hongkongiin keskustelemaan sen valmiuksista mahdollisten pandemioiden puhkeamisen varalta ja tutustui Hongkongin terveydenhoitolaitoksiin. - Helmikuussa talouden ja rahoituksen pääosaston pääjohtaja Klaus Regling ja Euroopan keskuspankin johtokunnan jäsen Jose Manuel Gonzalez-Paramo johtivat yhdessä Hongkongin rahaviranomaisen kansliapäällikkö Joseph Yamin kanssa Hongkongissa pidettyä merkittävää konferenssia, jonka aiheena oli ”euro Euroopan ja Aasian rahoitusmarkkinoiden kannalta”. - Toukokuussa sisämarkkina-asioista vastaavalla komissaarilla Charlie McCreevyllä oli viralliset tapaamiset Hongkongissa finanssiministeri Frederick Man sekä Hongkongin arvopaperimarkkinoiden valvontaviranomaisen, rahaviranomaisen ja pörssin ylimpien virkamiesten kanssa. - Joulukuussa tietoyhteiskunnasta ja viestimistä vastaava komissaari Viviane Reding vieraili Hongkongissa, jossa hän osallistui Kansainvälisen teleliiton Telecom World 2006 -konferenssiin. Euroopan komission Hongkongin-toimisto perustettiin vuonna 1993, ja 16:lla Euroopan unionin jäsenvaltiolla on Hongkongiin akkreditoitu ja Hongkongin-suhteita hoitava kokopäiväinen paikallinen diplomaattiedustusto (Portugalin edustusto sijaitsee läheisessä Macaossa). Hongkongin virallisten tilastojen mukaan Hongkongissa asui elokuussa 2006 noin 37 000 Euroopan unionin kansalaista. EU:n Hongkongissa toteuttamaa julkista diplomatiaa vahvistettiin vuoden 2006 aikana. Euroopan komission Hongkongin-toimisto toteutti koko vuoden ajan aktiivista ja laajennettua tiedottamisen ja julkisen diplomatian ohjelmaa tuoden Hongkongin viestimissä ja yhteiskunnassa esille talouteen, sääntelyyn, sosiaalisiin kysymyksiin, koulutukseen ja kulttuuriin liittyviä EU:n arvoja ja toimintaperiaatteita. Tarjotakseen tilaisuuden käsitellä ja selvittää näitä kysymyksiä ja mahdollisesti kehittää ja laajentaa EU:n ja Hongkongin välistä yhteistyötä tulevaisuudessa molemmille osapuolille tärkeillä aloilla komission Hongkongin-toimisto järjesti Hongkongissa vuoden 2006 aikana kahdeksan konsultointiseminaaria. Niihin osallistui yli 200 edustajaa Hongkongin yhteiskunnan eri osa-alueilta, joihin kuuluivat koulutus ja tutkimus, ympäristö, terveys, elintarvike- ja tuoteturvallisuus, kauppa, talous ja rahoitus, eurooppalaiset kauppakamarit sekä Hongkongissa toimiva eurooppalainen liikeyhteisö ja vientiä EU:n markkinoille harjoittavat toimijat. Seminaareja järjestettiin myös EU:n jäsenvaltioiden Hongkongin-edustustojen päälliköille ja kaupallisista asioista vastaaville virkamiehille. [1] Komission tiedonanto neuvostolle ja Euroopan parlamentille Euroopan unioni, Hongkong ja Macao: yhteistyömahdollisuudet 2007–2013. KOM(2006) 648 lopullinen, 26.10.2006.